ANC neem voorlopig die voortouVerkiesingbeamptes begin Woensdagaand die eerste klomp stembriewe tel by ŉ stemstasie in Manenberg net buite Kaapstad. Foto: AP Photo/Schalk van Zuydam Die eerste stemme het kort ná 21:00 Woensdagaand begin inkom nadat die stembusse om 19:00 gesluit het. Teen Donderdagoggend het die ANC voorgeloop met 49,79%, met die DA in die tweede plek met 30,11%. Ver agter die amptelike opposisie was die EFF met 6,34% van die stemme, gevolg deur die Inkatha Vryheidsparty met 3,59% en die Vryheidsfront Plus met 1,14% van die stemme. Teen Donderdagoggend het die DA egter voorgeloop in baie van die metro’s, onder meer die Kaapstad-metro (73,2%), die Tshwane-metro (43,33%), die Nelson Mandelabaai-metro (55,88%) en die Ekurhuleni-metro (49,12%). In die Buffalo City-metro was die ANC die voorloper met 56,13%, asook in die Mangaung-metro met 48,47%. Die meerderheid van die groot politieke partye het Woensdagaand saamgestem dat dit te vroeg is om oor die uitslag van die verkiesing te bespiegel en dat die telbord nog aansienlik sal verander voor die finale uitslae bekendgemaak word. Die Onafhanklike Verkiesingskommissie (OVK) het vroeër gesê die finale uitslae sal waarskynlik eers teen Saterdag gereed wees.